钦定古今图书集成/明伦汇编/氏族典/第225卷 > 《郑樵通志》 > 以邑为氏
## 钦定古今图书集成/明伦汇编/氏族典/第225卷 > 《郑樵通志》 > 以邑为氏

杨氏，姬姓。周宣王子尚父，幽王时封为扬侯，为晋所
灭，其后为氏焉。或曰周景王之后。一云唐叔虞之后，
至晋出公孙于齐，生伯侨，归周，天子封扬侯。然传言
虞、虢、焦、滑、霍、杨、韩、魏皆姬姓之国，为晋所灭，晋以为
羊舌氏之邑，此其明也。扬雄《自叙》云：“伯侨，不知周何
别也。”又云：“晋武公子伯侨生文，文生突”，羊舌大夫也。
又云：晋之公族，食邑于羊舌，凡三县：一曰铜鞮，一曰
杨氏，一曰平阳。突生职，职生五子：赤、肸、鲋、虎、季夙。赤
字伯华，为铜鞮大夫，生子容。肸字叔向，亦曰叔誉，鲋
字叔鱼，虎字叔罴，号羊舌四族。叔向，晋太傅，食采杨
氏，其地平阳杨氏县是也。叔向生伯石，字食我，以邑
为氏，曰杨石。党于栾盈，盈得罪于晋，并灭《羊舌氏》。叔
向子孙逃于华山仙谷，遂居华阴。又有杨突，后周赐
姓独孤氏，隋复本姓。又有“莫胡卢氏”，改为杨氏。又炀
帝诛杨元感，改姓为“枭氏。”〈按此合杨扬为一姓殊失考〉